Ils Cuvels da las Dialas

Las dialas da Vulpera Dadens

Pauc toc dadens Vulpera datti in pèr cuvels ch’ins numna ils “Cuvels da las Dialas”. Qua vivevan pliras dialas. Ellas purtavan ensemen roma e faschevan mantuns, uschia ch’ils purs pudevan mo vegnir a prender e purtar quella a chasa. Savens chattavan las chasarinas ina bella taila tessida stupent u in pèr chaltschiels dadens porta, che tenor la finezza da la lavur eran senza dubi in regal da las dialas. Però tanta confidenza cun l’uman, sco las dialas dal Piz Pisoc e quellas da la Clemgia, che vegnivan perfin en chasa a filar, na demussavan ellas betg, anzi, ellas fugivan plitost. Filond cun lur fis, spassegiavan ellas mintgatant or per la senda fin tar las chasas da Vulpera. Ma sch’ellas vesevan insatgi, sa vulvevani immediat e turnavan en lur cuvels.

Ina giada han dus umens, als quals las dialas nun avevan regalà bler, sa zuppads en il bostgam, e cur ch’ellas èn passadas sperasvi senza badar nagut, han els persequità las dialas cun bastuns, per tschappar e maltractar quellas. Las dialas han pudì mitschar. Però suenter quella chatscha han ins mai pli vesì ellas davant lur cuvels.

Las dialas da la Clemgia
Là nua ch’i stat oz il grond hotel Waldhaus a Vulpera eri pli baud ina simpla chasa da purs, nua che las dunnas da Vulpera Dadora vegnivan ensemen la saira a filar. Qua cumparevan mintga saira, a l’ura precisa, er duas dialas cun lur rodas da filar, e filavan diligentamain, ma senza dir in pled. A l’ura fixa surdevan ellas lur atschas filadas a la patruna da la chasa, prendevan lur rodas e gievan puspè vers la Clemgia, nua ch’ellas avevan lur cuvel. Ina saira è vegnì al plaz da filar er in giuvenatsch maleducà, che ha fatg in trid spass cun ina da las dialas. Sin quai è la diala siglida si, ha dà al giuvenot ina meritada schleppa, e tuttas duas han prendì lur rodas da filar ed èn idas per mai pli turnar.

Quel giuven ha però sentì la schleppa vita duranta. El ha gì plirs mais mal il chau, e suenter che l’unfladira è stada passada, èsi restà enavos in bulieu sin la fatscha: mintga giada che l’aura midava, creschiva u chalava quel cun grondas dolurs, inditgond plievgia u sulegl.